Diari Oficial de la Generalitat Valenciana


Sumari del DOGV 7115, del 20-09-2013 (2013/9062)

ACORD de 13 de setembre de 2013, del Consell de la Sindicatura de Comptes de la Comunitat Valenciana, pel qual es disposa la publicació de la instrucció relativa al subministrament d'informació sobre la contractació de les entitats del sector públic valencià, tant autonòmic com local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7115

Data del DOGV
:   20-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9062


Data del document
:   13-09-2013

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 13 de setembre de 2013, del Consell de la Sindicatura de Comptes de la Comunitat Valenciana, pel qual es disposa la publicació de la instrucció relativa al subministrament d'informació sobre la contractació de les entitats del sector públic valencià, tant autonòmic com local. [2013/9062]  
El Consell de la Sindicatura de Comptes de la Comunitat Valenciana, en la sessió celebrada el dia 13 de setembre de 2013, va adoptar l'acord d'aprovar la instrucció relativa al subministrament d'informació sobre la contractació de les entitats del sector públic valencià, tant autonòmic com local.  
En virtut d'això, i en compliment de l'esmentat acord del Consell de la Sindicatura de Comptes, es resol publicar en el Diari Oficial de la Comunitat Valenciana la referida instrucció, que figura com a annex d'aquest acord.  
  
València, 13 de setembre de 2013.- El síndic major: Rafael Vicente Queralt.  
  
  
ANNEX  
  
Instrucció de la Sindicatura de Comptes de la Comunitat Valenciana relativa al subministrament d'informació sobre la contractació de les entitats del sector públic valencià  
  
A la Sindicatura de Comptes li correspon, d'acord amb la seua Llei reguladora 6/1985, el control extern, econòmic i pressupostari de l'activitat financera del sector públic valencià, tant autonòmic (incloses les universitats) com local.  
El sector públic valencià està integrat, segons l'article 2.1, lletres a, b i c de la norma legal, per la Generalitat Valenciana, les seues entitats autònomes, qualsevol que siga la seua naturalesa, les empreses públiques que en depenen i totes aquelles entitats que hi estiguen participades majoritàriament; per les entitats locals que conformen el territori de la comunitat autònoma, els seus organismes autònoms, qualsevol que siga la seua naturalesa, les empreses públiques que en depenen i quantes entitats estiguen participades majoritàriament per aquelles; i, finalment, pels organismes i corporacions inclosos per llei de les Corts.  
  
El control que exerceix aquesta Sindicatura, d'acord amb l'article 51 del seu Reglament de Règim Interior de 19 de setembre de 1986, s'estén, entre d'altres, als contractes tramesos pels comptedants corresponents, amb la periodicitat i els termes establerts en la normativa vigent.  
L'article 17 de la Llei de la Sindicatura de Comptes atribueix al seu Consell la funció d'aprovar les disposicions reglamentàries que calguen per a acomplir les finalitats que li encomane la dita norma legal.  
Per altra banda, cal tindre present que el Tribunal de Comptes, en les seues instruccions del dia 26 de març de 2009 (BOE 89, 11.04.2009) i 26 d'abril de 2012 (BOE 114, 12.05.2012), regula la remissió al dit tribunal dels extractes dels expedients de contractació i les relacions de contractes efectuats per les entitats del sector públic estatal i autonòmic, i del sector públic local, respectivament, i estableix mecanismes de coordinació i col·laboració, que permeten canalitzar la informació a través de la Sindicatura de Comptes.  
L'article 29 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, regula la remissió d'informació contractual als òrgans de control extern, sense perjudici de les facultats d'aquests per a reclamar les dades, documents i antecedents que estimen pertinents pel que fa als contractes de qualsevol naturalesa i import. Aquestes facultats, en el cas de la Sindicatura de Comptes de la Comunitat Valenciana, es recullen en l'article 10 de la seua llei reguladora. Per altra banda, l'article 40 de la Llei 7/1988, de 5 d'abril, de Funcionament del Tribunal de Comptes, estableix que «els centres, organismes o entitats que hagueren celebrat contractes, en remetran anualment al Tribunal una relació...».  
Aquestes disposicions normatives es materialitzen en l'obligació que tenen els òrgans de contractació de les entitats del sector públic valencià de remetre una relació anual dels contractes formalitzats en l'exercici anterior, així com de remetre periòdicament els extractes dels expedients de tots aquells contractes que superen els límits establerts en l'article 29 del Text Refós de la Llei de Contractes del Sector Públic.  
  
Per això, el Consell de la Sindicatura de Comptes, segons les funcions que li atribueix l'article 17, lletra a, de la seua llei reguladora, en la seua reunió del dia 13 de setembre de 2013, va aprovar la següent instrucció i la seua publicació en el Diari Oficial de la Comunitat Valenciana:  
  
Article 1. Objecte  
Aquesta instrucció té com a objecte regular la informació contractual que hauran de remetre a la Sindicatura de Comptes de la Comunitat Valenciana els òrgans de contractació de les entitats que integren el sector públic valencià, tant l'autonòmic (incloses les universitats) com el local.  
  
Article 2. Àmbit d'aplicació  
Formen part del sector públic valencià, a efectes de la present instrucció, les entitats que s'especifiquen en l'article 2.1, lletres a, b i c de la Llei 6/1985, d'11 de maig, de Sindicatura de Comptes.  
  
Article 3. Compliment de l'obligació de presentar la relació anual dels contractes  
1. Obligació de remissió de les relacions de contracte: Anualment, les entitats incloses en l'àmbit d'aplicació d'aquesta instrucció, remetran una relació certificada dels contractes formalitzats durant l'exercici anterior, encara que la seua execució es realitze en exercicis posteriors, en els termes de l'article 40.2 de la Llei de Funcionament del Tribunal de Comptes. Els organismes i les entitats del sector públic valencià que, segons l'article 3 del Text Refós de la Llei de Contractes del Sector Públic, no tenen la consideració d'administració pública, remetran les seus relacions de contractes integrats en les de les entitats de les quals depenen.  
2. Termini de remissió: Les relacions anuals dels contractes, formalitzats en l'exercici precedent, es remetran a la Sindicatura de Comptes abans de finalitzar el mes de febrer de l'exercici següent.  
3. Forma de remissió:  
3.1. Les entitats del sector autonòmic, entenent per tals les compreses en les lletres a i c de l'article 2.1 de la Llei de la Sindicatura de Comptes, remetran la relació anual telemàticament emplenant el model que hi ha en l'adreça electrònica .  
3.2. Les entitats del sector públic local remetran la relació anual de contractes per procediment telemàtic, a través de les aplicacions informàtiques de la Plataforma de Rendició de Comptes de les Entitats Locals, en l'adreça electrònica .  
  
4. Contractes inclosos: La relació anual de contractes ha d'incloure tots els formalitzats en l'exercici anterior, d'import igual o superior a 50.000 euros (IVA exclòs), quan es tracte de contractes d'obres, o a 18.000 euros (IVA exclòs), per a la resta de contractes. En el supòsit que no s'haguera celebrat cap contracte que superara els imports esmentats, es farà constar aquesta circumstància mitjançant comunicació negativa, que es remetrà en el termini previst en l'apartat 2 d'aquest article, siga com a informació única de l'entitat remetent o com a informació parcial d'algunes de les seues entitats contractants o òrgans de contractació. En els expedients de contractació que tinguen diversos adjudicataris i, en conseqüència, diversos contractes, per l'existència de lots o partides, en el model establert per a llistar els contractes sols caldrà anotar un únic número d'ordre per cada expedient de contractació i es farà constar l'import total dels contractes de l'expedient, i s'indicaran a continuació les dades corresponents a tots els contractes derivats d'aquest, ordenats de major a menor import d'adjudicació, qualsevol que siga aquest. En aquests expedients es tindrà en compte l'import afegit de tots els lots per a estimar el valor del contracte. No es llistaran els negocis i contractes exclosos per l'article 4 del Text Refós de la Llei de Contractes del Sector Públic, tret dels contactes patrimonials i/o els convenis, en el cas que així s'establisca en el model o en l'aplicació informàtica a què es refereixen els subapartats 3.1 i 3.2 d'aquest article.  
  
  
5. Contingut de la informació que s'ha de trametre: La informació contindrà, entre altres, les dades de l'entitat i òrgan contractant, i els bàsics del contracte o les seues modificacions, descriptius de l'objecte, procediment, adjudicatari, publicitat, preu i termini.  
  
Article 4. Informació que s'ha de trametre sobre els contractes que superen els límits assenyalats en l'article 129 del Text Refós de la Llei de Contractes del Sector Públic  
1. Els titulars dels òrgans de contractació del sector públic valencià, tant autonòmic com local, o els seus presidents o secretaris, en el cas que siguen col·legiats, hauran de remetre, abans dels tres mesos següents a la formalització del contracte, la informació contractual. Amb aquesta finalitat, emplenaran per mitjà d'Internet el model que hi ha en l'adreça electrònica , i adjuntaran una còpia certificada en PDF del contracte, sense annexos ni documents complementaris, en els supòsits següents:  
a) Contractes d'obres, concessions d'obres públiques, gestió de serveis públics i contractes de col·laboració entre el sector públic i el sector privat, la quantia dels quals supere els 600.000 euros, IVA exclòs.  
b) Contractes de subministraments d'import superior a 450.000 euros, IVA exclòs.  
c) Contractes de serveis i contractes administratius especials d'import superior a 150.000 euros, IVA exclòs.  
d) Si es tracta de contractes mixtos, caldrà remetre'ls quan la suma de totes les prestacions supere els 150.000 euros, IVA exclòs.  
2. Igualment, pel que fa als contractes assenyalats en l'apartat anterior, es comunicaran abans dels tres mesos següents a què s'hagen produït les incidències que s'especifiquen en el model que hi ha en l'adreça electrònica indicada en l'apartat anterior.  
  
Article 5. Efectes de la remissió  
La remissió de la informació prevista en els articles 3 i 4 d'aquesta instrucció, a través dels procediments telemàtics regulats en aquesta instrucció, tindran efectes davant d'aquesta Sindicatura de Comptes. Aquesta informació, així remesa, quedarà a disposició del Tribunal de Comptes per al compliment d'allò que estableix l'article 40.2 de la Llei de Funcionament del Tribunal de Comptes, l'article 29 del Text Refós de la Llei de Contractes del Sector Públic i les instruccions d'aquest últim sobre remissió dels extractes dels expedients de contractació i de les relacions anuals dels contractes al Tribunal de Comptes.  
  
  
Article 6. Quantia o preu del contracte a efectes d'aquesta instrucció  
S'entendrà per quantia o import del contracte, a fi d'aplicar els límits previstos en els articles 3 i 4 d'aquesta instrucció, el seu valor estimat segons l'article 88 del Text Refós de la Llei de Contractes del Sector Públic. Així mateix, en els expedients de contractació que tinguen múltiples adjudicataris i, per tant, múltiples contractes per l'existència de lots o prestacions diferenciades, es tindrà en compte l'import afegit de tots els lots que integren l'expedient per a estimar el valor del contracte.  
  
Article 7. Requeriment d'altra administració  
Amb independència de la informació assenyalada en el model que hi ha en l'annex d'aquesta instrucció, la Sindicatura podrà requerir l'enviament de la documentació addicional en relació amb qualsevol contracte efectuat. Aquest requeriment haurà de ser atès en els termes i terminis en els quals s'haguera plantejat.  
  
  
DISPOSICIÓ TRANSITÒRIA  
  
1. La informació a què es refereix l'article 3 relativa a la relació anual de contractes, haurà de ser enviada d'acord amb el termini i la resta de requeriments previstos en l'esmentat precepte. Per tant, abans que acabe el mes de febrer de 2014, caldrà remetre la relació corresponent a l'any 2013. A més, les entitats que integren el sector públic local hauran de remetre la informació de l'any 2012 abans del 15 d'octubre de 2013.  
2. La informació a què es refereix l'article 4 relativa als contractes que superen els límits que s'assenyalen en l'article 29 del Text Refós de la Llei de Contractes del Sector Públic, es continuaran remetent a la Sindicatura de Comptes en els tres mesos següents a la formalització del contracte o a la data que s'haja produït la incidència corresponent.  
  
  
  
DISPOSICIONS FINALS  
  
Primera. Desenvolupament i aplicació  
Es faculta el síndic major per a dictar actes i adoptar les mesures que considere oportunes per al desenvolupament i aplicació d'allò que disposa la present instrucció.  
  
Segona. Entrada en vigor i derogació d'instruccions anteriors  
L'entrada en vigor d'aquesta instrucció serà el dia següent al de la seua publicació en el Diari Oficial de la Comunitat Valenciana, i quedaran sense efecte la instrucció d'aquesta Sindicatura de data 23 d'octubre de 2012 (DOCV 13.11.2012), relativa a la remissió a aquesta institució de la informació contractual del sector públic autonòmic; i la de data 17 d'octubre de 2011 (DOCV 24.10.2011), relativa a la remissió a aquesta institució de la informació contractual del sector públic local.